В началото на 1793 г. обстановката се влошава – започва въстание във Вандея, разраснало се в гражданска война, а през април Франция обявява война на Австрия. След няколкомесечен период на доминация в Конвента жирондистите са свалени с народно въстание от 31 май - 2 юни 1793 г. и якобинците (предимно тези от центъра) установяват режим на революционно–демократична диктатура, наречена впоследствие якобинска диктатура. Ролята на Якобинския клуб еволюира от център за дебати на реформите в основен морален инструмент за упражняване на истински терор над противниците. В провинцията съществуват между 5 000 и 8 000 клуба с около 500 000 души през септември 1793 г. и представляват национална мрежа, която наподобява правителство в сянка. На 30 август 1793 на сбирка на Якобинския клуб Жан-Батист Роайе, депутат от Конвента и конституционен епископ (приел "Гражданската конституция на свещениците"), предлага: „Поставете терора на дневен ред“. Неговият призив става крилат израз и е пренесен на 5 септември в Конвента.